## Educació inicia els tràmits de licitació per a la construcció del Conservatori de Dansa de València

*** L’import del contracte de servicis ascendix a més d’un milió d’euros amb un termini d’execució de 24 mesos
* Este nou espai inclourà dotze unitats d’ensenyança elemental i 24 unitats d’ensenyança professional amb una capacitat per a 600 alumnes**

La Conselleria d’Educació, Cultura i Universitats ha iniciat els tràmits de licitació per a la construcció del Conservatori Elemental i Professional de Dansa de València.

En concret, la Plataforma de Contractació de l’Estat ha publicat l’anunci previ perquè es puguen dur a terme els servicis de redacció del projecte bàsic i ambiental, d’execució i de direcció d’obra, direcció d’execució d’obra, així com el projecte de direcció d’instal·lacions i coordinació de seguretat i salut de les obres de construcció del conservatori.

L’import del contracte ascendix a 1.089.089,87 d’euros, amb un termini d’execució de 24 mesos. Així mateix, per a la fase de redacció del projecte s’ha establit un temps de 7 mesos des de la formalització del contracte.

Des de la Generalitat s’ha apostat per la construcció d’este nou espai que comptarà amb dotze unitats d’ensenyança elemental i 24 unitats d’ensenyança professional, amb una capacitat per a 600 alumnes.

El Conservatori està en aules provisionals des de 2002, per la qual cosa amb l’inici de la licitació de les obres s’atén una reivindicació de fa dècades per part tant d’alumnat com de professorat d’esta modalitat escènica.

Fecha: 01/01/2026